
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 26 mai 2010
PL.x.316/2010


AVIZ

asupra proiectului de Lege pentru modificarea şi completarea Legii nr.72/2007 privind stimularea încadrării în muncă a elevilor şi studenţilor
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea şi completarea Legii nr.72/2007 privind stimularea încadrării în muncă a elevilor şi studenţilor, trimis cu adresa nr. PL.x.316 din 12 mai 2010, înregistrat cu nr.31/480 din 13 mai 2010. 

Proiectul de lege a fost adoptat de Senat în condiţiile articolului 75 alineatul (2) teza a III-a din Constituţia României, republicată, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct.1 din Regulamentul Camerei Deputaţilor, republicat, cu modificările ulterioare.

Proiectul de lege are ca obiect de reglementare modificarea şi completarea Legii nr.72/2007 privind stimularea încadrării în muncă a elevilor şi studenţilor, cu modificările şi completările ulterioare, în vederea încurajării angajării elevilor şi studenţilor, în baza unui contract individual de muncă cu timp parţial, în domeniile pentru care se pregătesc în instituţiile de învăţământ.
Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut proiectul de lege în şedinţa din 26 mai 2010.

Membrii comisiei au examinat proiectul de lege supus avizării, expunerea de motive, punctul de vedere al Guvernului României, transmis prin adresa cu nr.607 din 8 martie 2010, care nu susţine adoptarea acestui proiect de lege cu luarea în considerare a observaţiilor formulate şi avizul favorabil, cu observaţii şi propuneri, al Consiliului Legislativ, aviz cu nr.1550 din 28 decembrie 2009.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a proiectului de Lege pentru modificarea şi completarea Legii nr.72/2007 privind stimularea încadrării în muncă a elevilor şi studenţilor, întrucât măsurile prevăzute în iniţiativa legislativă generează influenţe financiare asupra cheltuielilor bugetului asigurărilor pentru şomaj, cu impact negativ asupra bugetului general consolidat, în sensul majorării acestuia, amplificând deficitul bugetar. Iniţiatorii propunerii legislative nu precizează sursele financiare necesare aplicării măsurilor propuse, încălcându-se astfel dispoziţia art.138 alin.(5) din Constituţia României, republicată, care prevede că: “Nici o cheltuială bugetară nu poate fi aprobată fără stabilirea sursei de finanţare”.
În acelaşi sens, art.15 alin.(1) din Legea nr.500/2002 privind finanţele publice , prevede că: “În cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, trebuie să se prevadă şi mijloacele necesare pentru acoperirea minusului de venituri sau creşterea cheltuielilor”.
În raport de obiectul şi conţinutul reglementării, proiectul de lege face parte din categoria legilor ordinare.
                      
          PREŞEDINTE,                          
 
 SECRETAR,

                                    Daniel Buda                               
      Gabriel Andronache

Consilier parlamentar,

Rodica Penescu

